寄題柳郎中留客潏
作者：劉摯
朝代：宋

paragraphs: 主人真愛客，留客徹歸路。
清溪環醉堂，客起驚四顧。
人生異智愚，所急隨所慕。
僕僕聲利徒，晝夜無息慮。
雖有此不樂，身留意已騖。
惟同主人心，乃知此中趣。
主人韻瀟洒，恬不役世故。
對物心有忘，簡言理自悟。
清風元紫芝，令德黄叔度。
即之久益親，不知變朝暮。
況復樽有酒，琴奕左右布。
魚鳥馴不驚，孰與醉妖嫭。
主人意于客，可謂甚無負。
速應架溪流，坦坦堂下步。
客至不須留，聽客自來去。